google/wiki40b huggingface dataset:
Irsk rød og hvit setter

Opprinnelse og alder

Irsk rød og hvit setter er den minst kjente av setterne, men rasen er trolig den eldste av de to irske settertypene. Den er også den opprinnelige fuglehunden. Den er altså opphavet til alle fuglehunder i dag.  Man antar at rasen oppsto mot slutten av 1600-tallet. De røde og hvite ble tidligere betraktet som de beste jakthundene og dessuten syntes de bedre på avstand i det rødbrune gresset om høsten. Den helrøde irsk setteren som har sitt utspring i selektiv avl fra rød/hvite overtok etter hvert i popularitet med stor suksess i utstillingsringen, mens den rød/hvite kun ble brukt som jakthunder av lokale bønder og gårdseiere i Irland. Den røde setteren ble så populær at den røde og hvite holdt på å dø ut mot slutten av 1800-årene, men på 1920-tallet ble det satt inn krefter for å restituere rasen, som i 1944 ble regnet som restituert og fikk sin egen raseklubb. Rasen må imidlertid regnes som svært sjelden i store deler av verden.

Utseende, anatomi og fysikk

Irsk rød og hvit setter ligner de andre setterne av type, men den var trolig opprinnelig noe mindre enn de engelske. I dag er de omtrent like i størrelse. Dette er en mellomstor, langhåret og harmonisk bygget fuglehund. Den har god reisning og virker edel, og gi inntrykk av evne til stor fart og utholdenhet.
Irsk rød og hvit setter skiller seg fra andre settere gjennom å være hvit med røde tegninger. Pelsen er lang og glatt. Kort og fin på hodet og fremsiden av beina, middels lang ellers på kroppen, og lang og fin på baksiden av beina. Undersiden av halen og buken skal ha såkalt fanepels (lang). Foran i brystet er også pelsen noe lengre enn ellers og silkeaktig.
Kroppen er middels lang og brystkassen skal ikke være for bred, men dyp. Kort rygglinje og bred og lett hvelvet lende. Hodet skal være høyere enn bred og ha tydelig markert stopp. 
Skulderhøyden varierer normalt fra ca. 57-66 cm. Hannene skal være ca. 62-66 cm høye, mens tispene skal være ca. 57-61 cm høye. Vekten varierer, men ligger gjerne i området 16-32 kg. Hannene veier typisk 20-30 kg, mens tispene gjerne er lettere.

Bruksområde

Det sies at irsk rød og hvit setter er en mer utpreget jakthund enn irsk setter. Den egner seg ypperlig til jakt på fugl i åpent terreng. Den skal også være en stabil og vennlig familiehund, og en meget sjelden og spennende utstillingshund.

Lynne og væremåte

Irsk rød og hvit setter regnes som en snill og vennlig, nysgjerrig og intelligent hund, som passer bra for aktive jakt- og friluftsmennesker. Man må påregne noe pelsstell, spesielt om man ferdes mye i kratt- og skogsterreng.
Tirreno–Adriatico 2012

Tirreno-Adratico 2012 var den 47. utgaven av sykkelrittet Tirreno–Adriatico. Den ble arrangert fra 7. til 13. mars 2012 og gikk over 7 etapper.
St. Olaf Church

St. Olaf Church (St. Olaf Kirke), vanligvis referert til som The Rock Church (steinkirken), er en liten Luthersk kirke utenfor Cranfills Gap, Texas, USA, nær byen Clifton. Kirken ligger i et område som kalles for «Norse», etter de norske immigrantene som slo seg ned der på midten av det 19. århundre.
Kirken ble designet og bygget i 1886 av Andrew Mickelson, og St. Olaf Kirke tjente et samfunn av norsk-amerikanere som var nybyggere i området. Med hjelp av Mickelsons brødre, Christian og Ole, og mange flere bønder, ble kalkstein brutt fra omkringliggende åser for å bygge kirken.
Spesielle begivenheter, slik som bryllup og begravelser, holdes fortsatt i kirken.
Lille Vandve

Lille Vandve er ei lita øy i Dønna kommune på Helgelandskysten.
Det har i årenes løp bodd opp til et ti-talls familier på øya. Disse har primært livnært seg av fiske og litt jordbruk. Avstanden til gode fiskefelter som for eksempel Åsvær, er kort, og mange tok veien dit i sesongene. Øya er noe karrig, men ga likevel mulighet for et par kyr og noen sauer i hver husstand.

Adventistene

Syvendedagsadventistene har tidligere drevet barneskole på øya i tilknytning til Sion, som var adventistenes kirke på øya. Skolen ble drevet i noen år tidlig på 1900-tallet, for så å bli startet opp igjen i 1952. Elevgrunnlaget var barn av adventistfamilier i området, primært fra øya Havstein og Lille Vandve. Det dreide seg om ca. 15 elever totalt i denne perioden. I 1959 ble den nedlagt for godt, blant annet på grunn av manglende elevgrunnlag. Etter at skolen ble nedlagt, måtte alle barna dra på den offentlige skolen på Vandve.
Skolen hadde bare en lærer. De første par årene fra 1952 var Gunnar Gustavsen lærer, og i to påfølgende korte perioder fram til nedleggelsen i 1959, var Gunnar Olsen (Myrmo) og Ingvald Frantzen lærere.

Menigheten

Menigheten hadde samling på «Sion» hver sabbat året rundt til bibelstudium og gudstjeneste. De fleste adventistene i området bodde enten på Lille Vandve eller Havstein. For dem som ikke bodde på øya, ble det benyttet robåt eller sjark for å komme seg til kirka.
Rundt år 1900, organiserte br. O. A. Johnsen Lille Vandve adventistmenighet. Helt fram til 1970-tallet samlet menigheten seg til gudstjeneste på Sion. Etter hvert som de unge flyttet fra øyene og inn til tettere befolkede områder, og den eldre generasjonen begynte å dø ut, ble Sion mindre og mindre benyttet. I 1984 ble det besluttet at menigheten skulle få sitt tilhold i Sandnessjøen, og det ble kjøpt et hus i Nessgata som skulle tjene som kirke.
Samme året (1984) ble Sion solgt til Arthur Johansen (Bodø). En lang æra med Sion på adventistmenighetens hender var over.
I 1998 skiftet Sion igjen eier. Det var Berit Ås, tidligere stortingsrepresentant for SV, som ble kjøper. Hun har lagt stor vekt på å vedlikeholde huset, og bevare det mest mulig i samme stil som det opprinnelig hadde.
Adoretus

Utseende

Små til middelsstore (gjerne 5-10 millimeter), avlangt-ovale biller, kroppen en tanke flat. I motsetning til mange andre praktskarabider er de lite blanke, kroppen er mer eller mindre brunlig og fint og tydelig hårete. Hos en del arter danner lyse hår et flekkete mønster.

Levevis

Larvene lever i jorda av dødt plantemateriale, mens de voksne insektene kan finnes gnagende på blader, de er mest aktive om natten. Disse billene flyr godt og er mest aktive om dagen. Noen av artene (for eksempel Adoretus sinicus) kan gjøre betydelig skade på mange ulike jordbruksvekster.

Utbredelse

Adoretus er for det meste utbredt i Asia og Afrika, men to arter går vest til det sørøstlige Europa.
Gary Medel

Landslaget

18 April 2007 fikk han sin første landskamp for Chile mot Argentina.
Han ble tatt ut til Fotball-VM 2010 i Sør-Afrika.
Han ble tatt ut i Chiles tropp til FIFA Confederations Cup 2017 i Russland.
Osan Air Base

Osan Air Base (IATA: OSN, ICAO: RKSO) er en av det amerikanske flyvåpenets flystasjoner. Den ligger ved byen Osan drøyt 60 km sør for Seoul i  Sør-Korea. Den huser hovedkvarteret for Seventh Air Force.
Tang Enbo

Tang Enbo (kinesisk: 汤恩伯; pinyin: Tāng Énbó; Wade-Giles: T'ang En-po, født 20. september 1898 i Wuyi i provinsen Zhejiang i Kina, død 29. juni 1959 i Tokyo i Japan) var general i Kuomintangs væpnede styrker i Republikken Kina. Sammen med Hu Zongnan og Xue Yue var Tang blant de Kuomintang-generaler som ble tatt mest på alvor og fryktet av japanerne under den annen sino-japanske krig.
Sorø amt (1662–1793)

Sorø amt ble opprettet i 1662 av det tidligere Sorø len. Amtet bestod kun av et enkelt herred, nemlig Alsted. Amtet ble i 1748 lagt sammen med Ringsted amt. Etter reformen av 1793, ble området i 1798 sentrum i et nytt og vesentligt større amt med samme navn, se Sorø amt.
Sverre Sørsdal

OL i 1920

I første runde bokset han mot René Darbou fra Frankrike. Kampen varte bare et minutt, og Darbou ble diskvalifisert etter at han flere ganger hadde gått i klinsj. I neste runde slo han amerikanske Edwin Schell, og i semifinalen møtte han Hugh Brown. Det var uavgjort etter tre runder, så de måtte bokse en omgang til. «Paa slutten av ekstrarunden overdøvedes spetaklet av en vældig røst fra tredie galleri: «Aa dra teen da get», og Sørsdal efterkommer momentant anmodningen». I finalen møtte han amerikanske Eddie Eagan. Eagan var best, men klarte ikke å slå ut Sørsdal, og vant på poeng.
Take Care

Take Care er det andre og hittil siste albumet til Within Range som ble utgitt i 1990. Albumet inneholder en låt med norsk tekst.
Anorakk

Anorakk eller parkas er ulike typer vindtette ytterjakker eller korte frakker med hette. Plaggene er tradisjonelle hettepelser hos inuitter, aleuter og samojeder. Anorakker og parkaser verner godt mot kulde og vind, og ble raskt tatt i bruk av folk som besøkte arktiske strøk. Vestlige etterlikninger finnes i flere varianter. Moderne anorakker er laget av vindtette tekstiler, har hette og lommer, men ikke åpning foran. De brukes som fritids- eller turantrekk og trekkes over hodet. Parkaser har også hette og lommer, men er i tillegg fôret og har gjerne også belte og lukning foran.
Anorakk er avledet av det eskimoiske anore som betyr «vind». Parka er et aleutisk ord som betyr «ytterplagg av skinn».

Pelsplagg hos inuittene

De opprinnelige anorakkene er laget av varmt skinn, for eksempel fra sel, og foret med pels. De ble regelmessig behandlet med fiskeolje for å holde seg vanntette. De ble blant annet brukt når inuittene jaktet eller reiste i kajakk. Sammen med lange blå holmensbukser er anorakk i dag den vestgrønlandske festdrakt for menn.

Moderne, vestlige anorakker

Moderniserte anorakker er laget av vanntette tekstiler, men har gjerne pels rundt hettekanten for å verne ansiktet mot kald vind.
På 1960-tallet ble anorakken et av de fremste symbolene på mod-kulturen i England. På 1980-tallet forsvant anorakken igjen men fikk en renessanse på midten av 1990-tallet med bandet Oasis og britpop.
Maurycy Gottlieb

Liv

Allerede 15 år gammel begynte han å studere malerkunst ved Akademie der bildenden Künste Wien. Siden reiste han til Kraków for å fortsette studiene under Jan Matejko. På grunn av medstudentenes antisemittisme forlot han Kraków etter mindre enn et år, og reiste tilbake til Wien.
Selv om hans tidlige bilder gjerne hadde nasjonalistiske polske motiver, orienterte han seg snart mot jødiske temaer. Hans foreldre hadde i opplysningstidens ånd oppdratt ham ikke-religiøst, men han ønsket å studere sine røtter i den jødiske kulturen.
20 år gammel vant han gullmedalje i en konkurranse i München for maleriet «Shylock og Jessica», etter en scene fra Shakespeares Kjøpmannen i Venedig. Portrettet av Jessica viser Laura Rosenfeld, som Gottlieb ønsket å gifte seg med. Etter at han først hadde blitt akseptert, ble hans frieri likevel avvist, noe som blir ansett som grunnen til hans selvmord. Da han hørte at Laura hadde giftet seg med en annen, satte han seg ut i kulden og frøs ihjel.
Hans bilde «Jesus preker i Kafarnaum» vekket oppsikt, fordi han malte Jesus som rabbiner med sidelokker og bedesjal.
Hans yngre bror Léopold Gottlieb, som også ble maler, ble født fem år etter Maurycys død.
Rajiv Gandhi internasjonale lufthavn

Rajiv Gandhi internasjonale lufthavn er den internasjonale lufthavnen for Hyderabad i delstaten Telangana i India. Den er oppkalt etter landets tidligere statsminister Rajiv Gandhi.
Lufthavnen ble åpnet 23. mars 2008, og erstattet den eldre flyplassen i bydelen Begumpet, Begumpet lufthavn. 
Lufthavnen begynte i 2008 med én start- og landebane, men i 2012 var enda en bygget og tatt i bruk.
Kvalsund

Tettsteder

De største befolkningssentraene i kommunen er Kvalsund tettsted (Ráhkkerávju, også fra gammelt av kalt Finnbyen), Stállugárgu, Neverfjord (Návvuotna), Revneshamn (Áhpenjárga), Skáidi og Kokelv (Guoikejohka). Størstedelen av kommunen ligger på fastlandet, men deler av øyene Kvaløya (Fálá) og Seiland (Sievju) tilhører også kommunen. Kvaløya har fastlandsforbindelse over Kvalsundbrua.

Beliggenhet og landskap

Kvalsund ligger vest for Porsanger, sør for Måsøy, nordøst for Alta og sørøst for Hammerfest. Hoveddelen av bebyggelsen ligger ved Repparfjorden (Riehppovuotna), hvor veien mellom Alta og Hammerfest går. Bussforbindelsen mellom disse byene har stoppested i Kvalsund bygd, og busskifte på Skáidi. Nærmeste lufthavn for reisende er Hammerfest lufthavn, 35 km fra Kvalsund tettsted.
Nordvestdelen av kommunen er prega av store fjorder og sund, samt to store øyer - Kvaløya (Fálá) og Seiland (Sievju). På sistnevnte ligger Seiland nasjonalpark og Kvalsunds høyeste fjell, topp 985 over Seilandsjøkelen (Nuortegeašjiehkki). De kystvendte fjellpartiene i nordvest har fint turterreng med store og små fiskevann, skjønt de høyeste partiene ofte er karakterisert av rášša (steinørken).
I sørøst finner man fjordbotn med frodig skog og gode lakseelver som er attraktive for både turister langveisfra og hyttefolket fra de mer tettbebygde strøk i nærheten. Innlandet bak fjordene er i stor grad vidde og våtmark - deriblant den store høylandsvidda Sennalandet (Suoidneleakši) hvor E6 mellom Hammerfest og Alta går. 
Helt sørøst i kommunen, i skogdalen Bastinvuopmi, begynner den naturskjønne Stabbursdalen nasjonalpark som strekker seg langt inn i Porsanger.

Næringsliv

Kommunen domineres av primærnæringer, men har også noe servicenæringer. Folketallet er svakt synkende. Holdingselskapet Nussir ASA har planer om å begynne gruvedrift øst av Steinfjellet (Nussirvárri). Folldal verk startet opp en koppergruve i Repparfjord i 1970, men gruven stengte allerede i 1979.

Opprinnelig kultur

Kvalsund var lenge et utelukkende sjøsamisk område, men snart førte norsk og kvensk innvandring til at området ble flerkulturelt. Under fornorskinga (den hardeste perioden var ca. 1850-1960) forsvant mye av den opprinnelige kulturen, deriblant den særegne kvalsunddialekten av samisk. Koftetradisjonen har likevel i en viss målestokk blitt bevart – kvalsundkofta er svært særegen, med flekker og tagger på krave (menn) og ermer (kvinner). Det er et sjøsamisk museum i Kokelv.
Fægstokk som arrangement er lagt ned.

Hyttekultur

Kvalsund er en av Finnmarks største hyttekommuner, spesielt i området rundt Skáidi er det store «kolonier» av hyttebygg som særlig brukes av folk med adresse i Hammerfest. I Repparfjordelva (Riehppovuonjohka) som passerer Skáidi er det særs godt laksefiske, og det er meget gode turmuligheter i fjellene mellom Sennalandet (Suoidnelakšu) i sørøst, og Vargsundet og Kvalsundet i nordvest.
EM på skøyter 1936, menn

EM på skøyter 1936, herrer ble avholdt på Frogner stadion i Oslo den 25. til 26. januar. Tittelforsvarer var østerrikeren Karl Wazulek, som i 1935 vant EM på Tölö bollplan, Helsingfors og Ivar Ballangrud, Norge ble euromester. I årene fra 1936 til og med 1948 kunne ikke-europeiske utøvere som var medlem av europeiske skøyteklubber delta i mesterskapet.
Squeeze

Handling

Episoden begynner i Baltimore i Maryland hvor en mann blir drept på kontoret sitt av en annen mann som kommer inn gjennom en luftekanal. I Washington, DC har Scully lunsj med en venn fra skolen som forteller henne om drapene i Baltimore og at morderen tar leveren fra ofrene. Det eneste som er felles for mordene er at det ikke finnes noen steder som morderen kan ha kommet seg inn. Han spør om hjelp og Scully tar med Mulder. På åstedet finner Mulder et utstrakt fingeravtrykk og han viser Scully flere like avtrykk fra liknende mord fra 1960-årene og 1930-årene og en sak fra begynnelsen av 1900-tallet hvor leveren også ble tatt. Mulder bestemmer seg for å etterforske saken selv.
Under overvåkning av et tidligere åsted finner og arresterer de en mann kalt Eugene Tooms, som klatrer rundt i ventilasjonsanlegget. De utfører en løgndetektortest, men de finner ikke noe så de løslater ham. Mulder mener dog at utskriften fra løgndetektoren viser at han løy på spørsmål om han var 100 år gammel og om han var på ett sted i 1930-årene. Han tar et av fingeravtrykkene til Tooms, strekker det ut og det viser seg at det stemmer med avtrykket fra åstedet.
Om natten klatrer Tooms inn i et hus gjennom pipa ved å strekke seg ut og han dreper enda en mann. På åstedet finner Mulder et av Tooms' avtrykk. De leter etter spor blant offentlige dokument og finner en mulig adresse og navnet til en av etterforskerne for mordene i 1930-årene. Han viser dem bilder av Tooms fra 1960-årene hvor han ser likedan ut og de drar til adressen. Der finner de en kjeller med et rede laget av aviser og levre. Mulder tror Tooms bruker det til å gå i hi 30 år om gangen og han arrangerer overvåkning av huset. Scullys venn er lei av Mulders innblanding og avbryter overvåkingen. Scully drar hjem og Tooms følger etter. Han bryter seg inn og de begynner å slåss. Mulder har i mellomtiden funnet ut av overvåkingen er avblåst og drar til Scully. Sammen klarer de å fange Tooms og han blir sperret inne.

Produksjon

Dette er den første av «ukens monster»-episodene. Siden de to første episodene handlet om UFO-er ville 20th Century Fox at denne episoden skulle handle om noe annet. Tooms dukker opp igjen i episoden Tooms senere i sesong en.
Millennium Park (Abuja)

Millennium Park er den største offentlige parken i Nigerias hovedstad Abuja. Den befinner seg i distriktet Maitama, nær det tidligere presidentpalasset. Den ble åpna 4. desember 2003 av dronning Elisabeth II av Storbritannia. Parken har et areal på 32 hektar.
Parken er delt i to av ei elv som går gjennom den. Den ene delen er via til Nigerias ulike naturtyper, og har terrasser i ulike høyder med vegetasjon fra fjell, savanne, løvskog og regnskog, samt drivhus med sommerfugler og fugler. Den andre delen er dedikert til natur- og miljøvitenskapen.
Haua Ballklubb

Haua Ballklubb (stiftet høsten 2007) er en fotballklubb fra Gressvik i Fredrikstad. Laget ble stiftet av tidligere Gressvik-spillere høsten 2007 og er oppkalt etter Haua gård på Gressvik.
Chalcosyrphus

Utseende

Middelsstore (8-15 mm), slanke blomsterfluer, grunnfargen svart men ofte delvis røde eller gule. De ligner særlig på Xylota-artene, men skiller seg fra disse ved at de har lange hår på buken. Hodet er kort og bredt. Fasettøynene er nakne, og møtes i pannen hos hannene. Antennene sitter på et fremspring i pannen. Ansiktet er svart, litt uthulet under antennene, munnkanten litt fremskytende. Thorax er nesten kvadratisk med avrundede hjørner, mer eller mindre kledt med lys bestøvning, oftest med et par lyse lengdestriper i midten. Bakkroppen er avlang, mer eller mindre parallellsidig, sparsomt kledt med fine hår, gjerne med sølvfargede eller gule flekker, eller deler av bakkroppen kan være rød. Beina er ulikt fargede, baklårene kraftig fortykkede, bakleggene krumme. Vingene er klare eller med utydelige, brune flekker.

Levevis

Fluene er knyttet til skog med et innslag av døde eller døende trær. Larvene utvikler seg trolig i råtten ved eller under bark, men biologien er lite kjent for de fleste av artene.

Utbredelse

Slekten forekommer i Palearktis og i Nord-Amerika.
Zhengyang

Zhengyang (kinesisk: 正阳县; pinyin: Zhèngyáng Xiàn) er et fylke i provinsen Henan i Folkerepublikken Kina. Det ligger under byprefekturet Zhumadian.
Fylket hadde 730 426 innbyggere i 1999.
Vektløfting under Stillehavslekene 2003

Vektløfting under Stillehavslekene  2003. Vektløfting var en av flere sporter som var med i de tolvte stillehavslekene som ble arrangert i Suva på Fiji i perioden 28. juni til 12. juli 2003. Det var ellevte gangen som vektløfting var med på programmet under stillehavslekene. Nauru ble beste nasjon med tjueto gullmedaljer foran Papua Ny-Guinea med seks.
Aspen-instituttet

Aspen institutt (engelsk: Aspen Institute) er en internasjonal ideell organisasjon som ble opprettet i 1950 som Institute of Humanistic Studies. Organisasjonen er dedikert til å "fremme ledelse, styrke tidløse idéer og verdier, og fordomsfri dialog om tidens emner". Instituttet og dets internasjonale partnere fremmer utøvelsen av felles interesser og en dypere forståelse i en upartisk og «ikke-ideologisk» innstilling gjennom regelmessige seminarer, politiske programmer, konferanser, ledelse og utvikling av tiltak. Instituttet har hovedkontor i Washington, D.C., USA, og har studiesteder i Aspen, Colorado (dens opprinnelige hjem) og nær kysten av Chesapeake Bay på Wye River i Maryland. Det er samarbeidende Aspen-institutter i Berlin, Roma, Madrid, Paris, Lyon, Tokyo, New Delhi, Praha og Bucharest, så vel som ledelse initiativer i USA og på det Afrikanske kontinentet, India og Sentral-Amerika.
Aspen-instituttet er i stor grad finansiert av internasjonale stiftelser som Carnegie Corporation, Rockefeller-stiftelsen, Gates Foundation, Lumina-stiftelsen, og Ford-stiftelsen, seminaravgifter, samt individuelle donasjoner. Dets styre omfatter ledere fra politikk, offentlige institusjoner, næringslivet og akademikere.
Øyvind Johnsen

Bakgrunn

Johnsen vokste opp i Ytre Arna. Fra 1969 til 1984 bodde han i Vinje og Rauland i Telemark. Per 2018 bor og arbeider han i Bergen.

Utdannelse

Han er utdannet ved Kunsthøgskolen i Bergen (1966–1969), Kunsthøgskolen i Oslo (1981–1982) og Vestlandets kunstakademi (1987–1988).

Kunstnerisk virksomhet

Johnsen har vært aktiv som kunstner siden 1969. Den første tiden arbeidet han hovedsakelig med grafikk, deretter konsentrerte han seg om tegning og malerkunst. Fra 1988 har han fordypet seg i foto og video som kunstneriske disipliner. Han har hatt separatutstillinger med foto, video, tegning, maleri og grafikk, deltatt på en lang rekke kollektivutstillinger i Norge, bl.a. Høstutstillingen og Vestlandsutstillingen, og tatt del i mønstringer og utstillinger i England, Danmark, Polen og Nederland.
Johnsen har også levert utsmykking til svømmehallen i Stord kulturhus, og er innkjøpt av blant andre Statoil og Norsk kulturråd. 
Han har mottatt stipender og støtte fra blant andre Stiftelsen Fritt Ord, Norsk Fotografisk Fond, Bergen kommune, Hordaland fylkeskommune, Norsk kulturråd, Bildende Kunstneres Hjelpefond og Billedkunstnernes Vederlagsfond.

Medlemskap

Han er medlem av Norske Billedkunstnere, BKFH og Forbundet Frie Fotografer. Han har også hatt flere verv i kunstnerorganisasjoner.

Annen virksomhet

Johnsen har produsert og vært kurator for flere kunstutstillinger i Bergen. Han har vært utsmykkingskonsulent
Liptena

Utseende

Små til middelsstore (vingespenn 25–50 millimeter) sommerfugler med rundede vinger uten noen stjert eller utskudd. Det er ofte betydelig forskjell i utseende på hannen og hunnen av samme art. Oversidens grunnfarge kan være hvit, oransje eller mørkbrun. Lysfargede eksemplarer har vanligvis i alle fall mørke vingespisser, ofte også bredt mørk ytterkant. Mørkfargede eksemplarer har gjerne oransje flekker på bakvingen. Undersiden av bakvingen er gjerne kontrastrikt tegnet, lys med mørke flekker eller tverrstreker eller mørk med hvite flekker.
Det er også noen arter som har ensfarget kremgul underside.

Levevis

Larvene lever av blågrønnbakterier, alger, lav og annet organisk materiale som de skraper av trestammer.
De lever på trær som har kolonier av maur, som passer på dem og til gjengjeld får drikke søte sekreter som larvene skiller ut.
Disse sommerfuglene lever i skog, særlig tropisk regnskog.

Utbredelse

Slekten er utbredt i Afrika.
Fylkesvei 5346

Fylkesveg 5346 går mellom Langemyrane og Steinestø ferjekai i Bergen kommune. Veien er 1,4 km lang. Veien var en del av europavei 39 fram til Nordhordlandsbrua ble åpnet i 1994.
Frem til 2019 hadde veien betegnelsen Fv269.
Splatterfilm

Splatterfilm er en sjanger av filmer som inneholder relativt mye gørr, blod og humor, noen av disse kan også ha ekstremt overdreven vold. I splatterfilmene er det også mye skildringer av gørr som eksempel tarmer og andre innvoller, men for at dette skal være en «splatter» er det bred enighet om at må det også være former for humor inkludert med. Eksempler på splatterfilmer er filmene Bad Taste og Braindead

Ulovlige filmer

Noen få splatterfilmer har også vært eller er ulovlige i Norge på grunn av dens voldskildringer, et eksempel på en slik film er Ichi The Killer eller Koroshiya 1 av Takashi Miike.